Fire mænd fra Fyn blev natten til fredag anholdt i Hune og sigtet for indbrud. De blev anholdt omkring klokken 03.30 efter at de cirka 45 minutter tidligere var brudt ind på Løkken By Camping på Søndergade i Løkken. - De bryder ind, men da alarmen går, kører de hurtigt fra stedet. På videoovervågningen kan man se fire mænd sætte sig ind i en bil og køre, og vi får så registreringsnummeret på deres bil, fortæller vagtchef ved Nordjyllands Politi Henrik Beck. - Det rundsender vi til patruljerne i området og tre kvarter efter møder en patrulje så bilen i Hune og får dem anholdt, fortæller han videre. De fire mænd, der alle er fra Fyn, sidder fredag formiddag på politigården i Aalborg. De er sigtet for indbrud og skal afhøres, inden de formentlig bliver løsladt.

Referat:
Fire indbrudstyve opgav natten til fredag et indbrud ved Løkken By Camping og stak af. Politiet fandt dem dog alligevel og fik dem anholdt.